Document ID: 32015R0003

REGOLAMENT TA’ DELEGA TAL-KUMMISSJONI (UE) 2015/3
tat-30 ta' Settembru 2014
li jissupplimenta r-Regolament (KE) Nru 1060/2009 tal-Parlament Ewropew u tal-Kunsill fir-rigward ta’ standards tekniċi regolatorji dwar rekwiżiti ta’ divulgazzjoni għal strumenti finanzjarji strutturati
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill tas-16 ta’ Settembru 2009 dwar l-aġenziji li jiggradaw il-kreditu (1), u b’mod partikolari t-tielet subparagrafu tal-Artikolu 8b(3) tiegħu,
Billi:
(1)
Skont l-Artikolu 8b tar-Regolament (KE) Nru 1060/2009, l-investituri għandhom jirċievu biżżejjed informazzjoni dwar il-kwalità u l-prestazzjoni tal-assi sottostanti tagħhom bil-ħsieb li tippermettilhom li jwettqu valutazzjoni infurmata tal-affidabbiltà kreditizja ta’ strumenti finanzjarji strutturati. Dan inaqqas ukoll id-dipendenza tal-investituri fuq il-klassifikazzjonijiet tal-kreditu u għandu jiffaċilita l-ħruġ ta’ klassifikazzjonijiet tal-kreditu mhux mitluba.
(2)
Dan ir-Regolament għandu japplika għall-istrumenti finanzjarji kollha jew assi oħra li jirriżultaw minn tranżazzjoni jew skema ta’ titolizzazzjoni msemmija fl-Artikolu 4(1)(61) tar-Regolament (UE) Nru 575/2013 tal-Parlament Ewropew u tal-Kunsill (2) bil-kundizzjoni li l-emittent, l-oriġinatur jew l-isponser, ikun stabbilit, u għal dak l-għan ikollu s-sede statutorja tiegħu, fl-Unjoni. Għalhekk, dan ir-Regolament għandu jkopri biss strumenti finanzjarji jew assi oħra li jirriżultaw minn tranżazzjoni jew skema li biha r-riskju ta’ kreditu assoċjat mal-iskopertura jew grupp ta’ skoperturi jkun segmentat u li jkollu l-karatteristiċi msemmija f’dak l-Artikolu. Għalhekk, f’konformità ma’ dak ir-Regolament, skopertura li toħloq obbligu ta’ pagament dirett għal tranżazzjoni jew skema użata biex tiffinanzja jew topera assi fiżiċi m’għandhiex titqies bħala skopertura għal titolizzazzjoni, anke jekk it-tranżazzjoni jew skema għandha obbligi ta’ pagament ta’ senjorità differenti.
(3)
Il-kamp ta’ applikazzjoni ta’ dan ir-Regolament m’għandux ikun limitat għall-ħruġ ta’ strumenti finanzjarji strutturati li jikkwalifikaw bħala titoli, iżda għandu jinkludi wkoll strumenti finanzjarji u assi oħra li jirriżultaw minn tranżazzjoni jew skema ta’ titolizzazzjoni, bħal strumenti tas-suq tal-flus, inklużi programmi ta’ karti kummerċjali garantiti minn assi. Barra minn hekk, dan ir-Regolament għandu japplika għal strumenti finanzjarji strutturati bi u mingħajr klassifikazzjonijiet ta’ kreditu assenjati minn aġenzija tal-klassifikazzjoni tal-kreditu rreġistrata fl-Unjoni. Tranżazzjonijiet privati u tranżazzjonijiet bilaterali għandhom ikunu wkoll fil-kamp ta’ applikazzjoni ta’ dan ir-Regolament, kif ukoll tranżazzjonijiet li ma humiex offruti lill-pubbliku jew ammessi għall-kummerċ f’suq regolat.
(4)
Dan ir-Regolament fih formoli standard ta’ divulgazzjoni għal numru ta’ kategoriji ta’ klassi tal-assi. Mingħajr preġudizzju għall-kamp ta’ applikazzjoni ta’ dan ir-Regolament u sakemm l-obbligi ta’ rappurtar ikunu ġew żviluppati mill-ESMA u adottati mill-Kummissjoni, dawk il-formoli standard ta’ divulgazzjoni u l-obbligi ta’ rappurtar kollha skont dan ir-Regolament għandhom japplikaw biss għal strumenti finanzjarji strutturati li jkunu garantiti minn assi sottostanti li huma inklużi fil-lista ta’ kategoriji ta’ klassi ta’ assi sottostanti speċifikati f’dan ir-Regolament u li, barra minn hekk, mhumiex ta’ natura privata jew bilaterali.
(5)
Meta jikkonformaw ma’ dan ir-Regolament, l-emittenti, l-oriġinaturi u l-isponsers għandhom jikkonformaw mal-leġiżlazzjoni nazzjonali u tal-Unjoni li tirregola l-protezzjoni tal-kunfidenzjalità tas-sorsi ta’ informazzjoni jew l-ipproċessar tad-dejta personali sabiex jiġi evitat ksur potenzjali ta’ din il-leġiżlazzjoni.
(6)
L-emittent, l-oriġinatur u l-isponser jistgħu jaħtru entità responsabbli għar-rappurtar tal-informazzjoni għall-websajt li għandu jiġi stabbilit mill-ESMA skont l-Artikolu 8b(4) tar- Regolament (KE) Nru 1060/2009 (Is-sit tal-SFIs). L-esternalizzazzjoni tal-obbligu ta’ rappurtar lil entità oħra, pereżempju lil serviser, għandha tkun possibbli wkoll. Dan għandu jkun mingħajr preġudizzju għar-responsabbiltà tal-emittent, l-oriġinaturi u l-isponsers taħt dan ir-Regolament.
(7)
Għadd ta’ struzzjonijiet tekniċi tar-rappurtar dwar, fost l-oħrajn, it-trażmissjoni jew il-format tal-fajls li għandhom jiġu sottomessi mill-emittenti, l-oriġinaturi u l-finanzjaturi għandu jkun ikkomunikat mill-ESMA fuq is-sit tagħha. L-ESMA għandha tikkomunika dawk l-istruzzjonijiet tekniċi tar-rapportar fiż-żmien dovut qabel id-data tal-applikazzjoni tal-obbligi ta’ rappurtar stabbiliti f’dan ir-Regolament, sabiex tippermetti lill-emittenti, l-oriġinaturi, l-isponsors u partijiet oħra involuti biex jingħataw biżżejjed żmien biex jiżviluppaw sistemi u proċeduri adegwati skont l-istruzzjonijiet tekniċi pprovduti mill-ESMA.
(8)
L-informazzjoni li għandha tiġi pprovduta skont dan ir-Regolament għandha tinġabar f’format standard sabiex tippermetti l-ipproċessar awtomatiku tad-dejta fuq is-sit tal-SFIs. L-informazzjoni għandha wkoll tiġi ppubblikata f’format li huwa faċilment aċċessibbli għal kull utent tas-sit tal-SFIs. l-ESMA għandha tiżgura li l-awtoritajiet settorjali kompetenti jkollhom aċċess għas-sit tal-SFIs sabiex iwettqu l-kompiti assenjati lilhom skont ir-Regolament (KE) Nru 1060/2009.
(9)
Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-ESMA, skont l-Artikolu 10 tar-Regolament (UE) Nru 1095/2010 tal-Parlament Ewropew u tal-Kunsill (3).
(10)
L-ESMA wettqet konsultazzjonijiet pubbliċi miftuħa dwar l-abbozz tal-istandards tekniċi regolatorji li fuqhom dan ir-Regolament huwa bbażat, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010.
(11)
Huwa neċessarju żmien biżżejjed sabiex jippermetti lill-emittenti, l-oriġinaturi u l-finanzjaturi ta’ strument finanzjarju strutturat stabbilit fl-Unjoni biex jadattaw u jieħdu l-passi meħtieġa biex jikkonformaw ma’ dan ir-Regolament u biex jtippermetti l-ESMA biex tiżviluppa s-sit tal-SFIs li fuqu għandu jseħħ l-iżvelar tal-informazzjoni meħtieġa minn dan ir-Regolament. Għalhekk, dan ir-Regolament għandu japplika mill-1 ta’ Jannar 2017. Madankollu, l-ESMA għandha tikkomunika fil-ħin struzzjonijiet tekniċi tar-rapportar meħtieġa qabel id-data ta’ applikazzjoni ta’ dan ir-Regolament. Dan huwa meħtieġ sabiex jippermetti lill-emittenti, l-oriġinaturi u l-finanzjaturi ta’ strument finanzjarju strutturat stabbilit fl-Unjoni biex jingħataw biżżejjed żmien biex jiżviluppaw sistemi u proċeduri adegwati skont dawn l-istess struzzjonijiet tekniċi bil-ħsieb li tiġi żgurata l-kompletezza u rapportar korrett u li jitqiesu żviluppi ulterjuri fis-swieq finanzjarji fl-Unjoni,
ADOTTAT DAN IR-REGOLAMENT:
Artikolu 1
Kamp ta’ Applikazzjoni
Dan ir-Regolament japplika għal strumenti finanzjarji strutturati, fejn l-emittent, l-oriġinatur jew l-isponser ikun stabbilit fl-Unjoni u li jinħarġu wara d-data tad-dħul fis-seħħ ta’ dan ir-Regolament.
Artikolu 2
Entità li tirrapporta
1. L-emittent, l-oriġinatur u l-isponser ta’ strument finanzjarju strutturat jistgħu jinnominaw waħda jew diversi entitajiet ta’ rappurtar li jippubblikaw l-informazzjoni meħtieġa skont l-Artikoli 3 u 4, u l-Artikolu 5(3) ta’ dan ir-Regolament fuq is-sit imsemmi fl-Artikolu 8b(4) tar-Regolament (KE) Nru 1060/2009 (‘is-sit tal-SFIs”). Dawk l-entitajiet jippubblikaw l-informazzjoni meħtieġa fuq is-sit tal-SFIs skont l-Artikoli 4 sa 7 ta’ dan ir-Regolament.
2. L-emittent, l-oriġinatur u l-isponser ta’ strument finanzjarju strutturat li jkun innomina l-entità jew entitajiet imsemmija fil-paragrafu 1 jinnotifika lill-ESMA mingħajr dewmien żejjed b’ kull entità maħtura skont dan il-paragrafu. Din il-ħatra tkun mingħajr preġudizzju għar-responsabbiltà tal-emittent, l-oriġinatur u l-isponser sabiex jikkonformaw mal-Artikolu 8b tar-Regolament (KE) Nru 1060/2009.
Artikolu 3
Informazzjoni li għandha tiġi rrapportata
Fejn strument finanzjarju strutturat ikun garantit minn kwalunkwe mill-assi sottostanti msemmija fl Artikolu 4, l-entità li tirrapporta tipprovdi l-informazzjoni li ġejja fuq is-sit tal-SFIs:
(a)
l-informazzjoni dwar il-livell ta’ self permezz ta’ formoli standard ta’ divulgazzjoni inklużi fl-Annessi I sa VII;
(b)
fejn applikabbli għal strument finanzjarju strutturat, id-dokumenti li ġejjin, inkluż deskrizzjoni dettaljata tal-kaskata ta’ ħlasijiet tal-istrument finanzjarju strutturat:
(i)
id-dokument ta’ offerta finali jew il-prospett, flimkien mad-dokumenti ta’ tranżazzjoni tal-għeluq, inkluż kwalunkwe dokumenti pubbliċi referenzjati fil-prospett jew li jirregolaw il-ħidma tat-tranżazzjoni u jeskludu l-opinjonijiet legali;
(ii)
il-ftehim ta’ bejgħ ta’ assi, ċessjoni, novazzjoni jew ftehim ta’ trasferiment u kwalunkwe dikjarazzjoni rilevanti ta’ fiduċja;
(iii)
l-vijabilità, l-vijabilità ta’ sostenn, l-amministrazzjoni u l-ftehimiet ta’ mmaniġjar ta’ flus;
(iv)
l-att fiduċjarju, l-att ta’ sigurtà, il-ftehim tal-aġenzija, il-ftehim kont tal-bank, il-kuntratt tal-investiment garantit, it-termini, il-qafas tal-fiduċjarja ewlenin, jew il-ftehim tad-definizzjonijiet ewlieni inkorporati;
(v)
kwalunkwe ftehimiet bejn il-kredituri rilevanti, dokumentazzjoni ta’ tpartit, ftehimiet ta’ self subordinat, ftehimiet ta’ self għall-ftuħ u ftehimiet dwar il-faċilità ta’ likwidità;
(vi)
kwalunkwe dokumentazzjoni sottostanti oħra li hija essenzjali għall-fehim tat-tranżazzjoni;
(c)
Fejn prospett ma jkunx tfassal f’konformità mad-Direttiva 2003/71/KE tal-Parlament Ewropew u tal-Kunsill (4), sommarju ta’ tranżazzjoni jew ħarsa ġenerali lejn il-karatteristiċi ewlenin ta’ strument finanzjarju strutturat, inklużi:
(i)
Struttura tan-negozjar;
(ii)
il-karatteristiċi tal-assi, il-flussi tal-flus, it-tisħiħ tal-kreditu u l-fatturi ta’ appoġġ ta’ likwidità;
(iii)
id-drittijiet tal-vot tad-detentur tan-nota, ir-relazzjoni bejn id-detenturi tan-nota u kredituri ipotekarji oħra fi tranżazzjoni;
(iv)
lista tal-iskattaturi u l-avvenimenti kollha msemmija fid-dokumenti pprovduti fis-sit tal-SFIs skont il-punt (b) li jista’ jkollhom impatt materjali fuq il-prestazzjoni tal-istrumenti finanzjarji strutturati;
(v)
id-disinni ta’ strutturi li fihom ħarsa ġenerali tat-tranżazzjoni, il-flussi ta’ flus u l-istruttura tas-sjieda;
(d)
Ir-rapporti tal-investitur, li jkun fihom l-informazzjoni inkluża fl-Anness VIII.
Artikolu 4
Assi sottostanti
Ir-rekwiżiti ta’ informazzjoni stabbiliti fl-Artikolu 3 japplikaw għal strumenti finanzjarji strutturati garantiti mill-assi sottostanti li ġejjin
(a)
ipoteki residenzjali: din il-klassi ta’ strumenti finanzjarji strutturati tinkludi strumenti finanzjarji strutturati garantiti minn ipoteki primi u mhux primi u self fuq l-ekwità ta’ dar. Għal din il-klassi ta’ strumenti finanzjarji strutturati. Għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness I tkun ipprovduta għas-sit tal-SFIs;
(b)
ipoteki kummerċjali: din il-klassi ta’ strumenti finanzjarji strutturati tinkludi strumenti finanzjarji strutturati garantiti minn self għal proprjetà kummerċjali jew uffiċċji, selfa għal sptar, residenzi tal-kura, faċilitajiet tal-ħżin, self għal lukandi, faċilitajiet ta’ infermerija, self industrijali, u proprjetajiet multifamiljari. Għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness II tkun ipprovduta għas-sit tal-SFIs;
(c)
self lil intrapriżi żgħar u medji: għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness III tkun ipprovduta għas-sit tal-SFIs;
(d)
self għal karozza: għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness IV tkun ipprovduta għas-sit tal-SFIs;
(e)
self għal konsum: għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness V tkun ipprovduta għas-sit tal-SFIs;
(f)
self fuq il-karti tal-kreditu: għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness VI tkun ipprovduta għas-sit tal-SFIs;
(g)
self għal individwi u/jew negozji: għal din il-klassi ta’ strumenti finanzjarji strutturati, l-informazzjoni inkluża fil-mudell fl-Anness VII tkun ipprovduta għas-sit tal-SFIs;
Artikolu 5
Frekwenza tar-rapportar
1. L-informazzjoni stipulata fl-Artikolu 3(a) u (d) tkun disponibbli fuq bażi trimestrali, mhux aktar tard minn xahar wara d-data li fiha hu dovut il-ħlas ta’ imgħax fuq l-istrument finanzjarju strutturat inkwistjoni.
2. L-informazzjoni stipulata fl-Artikolu 3(b) u (c) tkun disponibbli mingħajr dewmien wara l-ħruġ ta’ strument finanzjarju strutturat.
3. Minbarra r-rekwiżiti stabbiliti fil-paragrafi 1 u 2:
(a)
fejn ir-rekwiżiti stipulati fl-Artikolu 17 tar-Regolament (UE) Nru 596/2014 tal-Parlament Ewropew u tal-Kunsill (5) dwar abbuż minn informazzjoni privileġġata u manipulazzjoni tas-suq (abbuż tas-suq) japplikaw ukoll fir-rigward ta’ strument finanzjarju strutturat, kwalunkwe żvelar ta’ informazzjoni skont dak l-Artikolu sussegwentement jiġi wkoll ippubblikat mingħajr dewmien fuq is-sit tal-SFIs mill-entità relatriċi;
(b)
fejn il-punt (a) ma japplikax, l-entità li tirrapporta tagħmel dan mingħajr dewmien dwar kwalunkwe tibdil sinifikanti fis-sit tal-SFIs jew avveniment fi kwalunkwe mill-każijiet li ġejjin:
(i)
ksur tal-obbligi stabbiliti fid-dokumenti pprovduti skont l-Artikolu 3(b);
(ii)
karatteristiċi strutturali li jista’ jkollhom impatt materjali fuq il-prestazzjoni tal-istrument finanzjarju strutturat;
(iii)
il-karatteristiċi ta’ riskju tal-istrumenti finanzjarju strutturat u tal-assi sottostanti.
Artikolu 6
Proċeduri ta’ rapportar
1. L-entità relatriċi tissottometti fajls tad-data skont is-sistema ta’ rappurtar tas-sit tal-SFIs u l-istruzzjonijiet tekniċi li għandhom jiġu pprovduti mill-ESMA fuq is-sit tagħha.
2. L-ESMA tippubblika dawk l-istruzzjonijiet tekniċi fuq is-sit tagħha mhux aktar tard mill-1 ta’ Lulju 2016.
3. L-entità relatriċi taħżen il-fajls mibgħuta lil u li jaslu lis-sit tal-SFIs f’forma elettronika għal mill-inqas ħames snin. Fuq talba, dawn il-fajls ikunu disponibbli mill-entità li tirrapporta jew l-emittent, l-oriġinatur jew l-isponser lill-awtoritajiet settorjali kompetenti kif definit fl-Artikolu 3(1)(r) tar-Regolament (KE) Nru 1060/2009.
4. Fejn l-entità relatriċi jew l-emittent, l-oriġinatur jew l-isponser, jidentifikaw żbalji fattwali fid-dejta li tkun ġiet ipprovduta lis-sit tal-SFIs jikkoreġu d-dejta rilevanti mingħajr dewmien żejjed.
Artikolu 7
Ir-rapportar bejn id-data tad-dħul fis-seħħ u d-data ta’ applikazzjoni
1. Fir-rigward ta’ strumenti finanzjarji strutturati maħruġa fil-perjodu ta’ żmien bejn id-data tad-dħul fis-seħħ u d-data tal-applikazzjoni ta’ dan ir-Regolament, l-emittent, l-oriġinatur u l-isponser jikkonformaw mar-rekwiżiti ta’ rappurtar stabbiliti f’dan ir-Regolament biss fir-rigward tal-istrumenti finanzjarji strutturati li jkunu għadhom pendenti fid-data tal-applikazzjoni ta’ dan ir-Regolament.
2. L-emittent, l-oriġinatur u l-isponser ma jkunux meħtieġa li jakkumulaw l-informazzjoni meħtieġa skont dan ir-Regolament bejn id-data tad-dħul fis-seħħ u d-data tal-applikazzjoni ta’ dan ir-Regolament.
Artikolu 8
Id-dħul fis-seħħ
Dan ir-Regolament jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Japplika mill-1 ta’ Jannar 2017.
Madankollu, l-Artikolu 6(2) japplika mid-data tad-dħul fis-seħħ ta’ dan ir-Regolament.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Settembru 2014.

Labels: 12
7
2